Els madrilenys Nieto Sobejano Arquitectos han estat els escollits per dissenyar el nou Museu Thyssen de Sant Feliu de Guíxols (Baix Empordà). Aquest divendres el jurat ha escollit el projecte per "l'autonomia" del nou edifici que es fusionarà amb l'antic monestir del municipi de la Costa Brava i també preveu tenir un espai on explicarà la història del recinte. Ara, una vegada s'ha sabut el guanyador del projecte, es preveu que el despatx es posi a treballar per adaptar la idea inicial a les necessitats del museu i totes les mesures de seguretat necessàries. A finals de setembre el projecte executiu ja estarà acabat i la previsió és començar les obres a finals del 2021. El Museu Thyssen de Sant Feliu de Guíxols (Baix Empordà) posa fil a l'agulla perquè finalment sigui una realitat els propers anys. Aquest divendres l'ajuntament de la localitat ha fet públic el projecte guanyador que marcarà la reforma de l'antic monestir. El despatx madrileny Nieto Sobejano ha estat el guanyador d'aquest concurs que ha convençut al jurat per incloure un espai per explicar la història de l'edifici. De fet, la portaveu del jurat ha detallat que en el projecte inicial "no s'especifica l'espai" que s'hi dedicarà, però sí que mostra la importància "d'explicar als visitants el rerefons històric que té el monestir de Sant Feliu de Guíxols". D'aquesta manera, quan la gent passi pel Museu Thyssen podrà descobrir cronològicament els orígens del complex patrimonial on estarà ubicat l'equipament cultural. El projecte, a més, construirà un nou edifici a la part de darrera del monestir, on s'hi construirà un nou edifici. Els arquitectes afirmen que aquesta nau pretén simbolitzar el claustre del monestir que no es va arribar a construir mai i per això tindrà una estructura quadrada. El sostre serà un hort, mantenint la similitud amb el claustre i essent, a la vegada, un element de transició entre l'edifici històric i els jardins annexes al monestir. L'inici de les obres, el 2021 Pel que fa a la reforma de l'edifici històric es preveu mantenir les restes arquitectòniques actuals i a partir d'aquí estructurar la resta de sales expositives. Aquest disseny inicial s'haurà d'adaptar ara a la realitat i a les necessitats que vagin sorgint. Es preveu que a finals d'estiu ja hi hagi el projecte executiu acabat. Després, caldrà posar-lo a exposició pública i després procedir a la licitació i adjudicació. Tot i així, l'alcalde de Sant Feliu de Guíxols, Carles Motas, no preveu que les obres comencin fins a finals del 2021. El cost final de l'obra encara no se sap, però Motas ha recordat que es mourà sobre els 6 milions d'euros. De tots ells, la meitat sortiran de l'Ajuntament i la resta, Motas preveu que provinguin de totes les administracions. De moment, la Diputació de Girona ja ha recordat que es van comprometre a aportar-hi 1,3 milions més en tres anys diferents. Motas està pendent de veure quina serà la contribució de la Generalitat i de l'Estat per fixar la xifra definitiva que haurà de posar-hi el consistori per a pagar la factura. De moment, desconeix quin serà el grau de compromís per part de les administracions catalana i espanyola per la "inestabilitat política" que hi ha en els últims anys, però confia en què totes dues hi col·laboraran. Una col·lecció centrada en el segle XIX i XX Pel que fa a les obres que s'hi exposaran, el responsable de la col·lecció de Carmen Thyssen, Guillermo Cervera, ha avançat que hi haurà totes les obres catalanes d'entre el segle XIX i XX que té la baronessa en la seva col·lecció personal. Segons el seu nebot, es tracta d'un conjunt d'obres "difícil d'exposar a l'actualitat" perquè costa molt reunir "tanta qualitat i quantitat" en una col·lecció. De tota manera, Guillermo Cervera ha apuntat que una vegada escollit el disseny caldrà començar a treballar en la "ruta museística" que voldran oferir en el nou equipament Thyssen. El responsable de la col·lecció ja ha avançat que seguirà un esquema similar al museu que hi ha a Màlaga, en què es mostra la pintura andalusa i la seva influència en la resta d'obres d'art espanyoles i en les corrents artístiques mundials. En aquest sentit, Cervera també ha remarcat que en el museu de Sant Feliu, es buscarà un lligam amb "l'entorn físic", ja que tots els artistes catalans en algun moment de la seva carrera s'han inspirat en la Costa Brava.

Summary: El despatx d'arquitectura madrileny Nieto Sobejano s'encarregarà de dissenyar el Museu Thyssen de Sant Feliu de Guíxols


L’Ajuntament de Barcelona ha aprovat una partida econòmica de 5’3 milions d’euros per fer “petites millores” a l’entorn de les obres de l’estació de la Sagrera, mentre ha instat de nou el Ministeri de Foment a reprendre l’activitat a la zona. Els diners aprovats pel govern d’Ada Colau serviran, entre altres, per conservar el sòl previst per a un centenar d’habitatges socials, modificar el Pla General per projectar-hi la construcció d’equipaments municipals i millorar l’enllumenat i clavegueram. La tinenta d’alcaldia d’Ecologia, Urbanisme i Mobilitat, Janet Sanz, ha assegurat aquest dimecres que aquestes mesures demostren la “priorització” de l’Ajuntament en l’àmbit de la Sagrera i ha instat el govern de Mariano Rajoy a fer el mateix, mentre ha anunciat que demanaran una reunió amb el nou responsable de Foment. Sanz ha exigit a l’executiu espanyol que no utilitzi com a “excusa” el litigi judicial que Adif manté amb les constructores i li ha reclamat que reprengui les obres per “cosir la ferida” que aquestes representen a Barcelona.

Summary: L’Ajuntament de Barcelona destina 5’3 MEUR a millorar l’entorn de les obres de la Sagrera


El Parlament ha obert aquest divendres els actes institucionals de celebració de la diada de Sant Jordi amb la tradicional lectura de 'Lletres al Parlament' que organitza conjuntament amb la Institució de les Lletres Catalanes. El president, Roger Torrent, i la consellera de Cultura, Mariàngela Vilallonga, han obert la lectura, que enguany commemora aniversaris relatius a Caterina Albert, Maria Antònia Salvà, Joan Brossa, Teresa Pàmies, Dolors Monserdà, Simona Gay i els components de la Colla de Sabadell Francesc Trabal, Joan Oliver i Joan Prat. El president del Parlament ha explicat que aquesta lectura "posa en relleu la riquesa cultural i literària del país i la voluntat de difondre-la", i ha destacat "els valors de la bellesa i el compromís cívic" de la diada de Sant Jordi. En aquest sentit, ha remarcat que enguany la diada ha de ser "un compromís cívic en defensa dels drets i les llibertats fonamentals i de la llibertat d’expressió", en un moment, ha advertit, en què "estan en perill". La consellera ha manifestat la necessitat, “més que mai, d’elevar la paraula davant la prohibició a què està sotmesa”. Les paraules de Caterina Albert han estat les primeres que s’han escoltat en la veu de Torrent i Vilallonga. Després s’hi han sumat, entre d’altres, amb textos de la resta d’autors, el director de la Institució de les Lletres Catalanes, Oriol Ponsatí-Murla; el secretari primer, Eusebi Campdepadrós; diversos comissaris dels anys que es commemoren aquest 2019; diversos diputats, com Blanca Navarro, David Beltran (Cs), M. Assumpció Laïlla, Francesc Ten (JxCat), Gerard Gómez del Moral, Jenn Díaz (ERC) o Beatriz Silva i Rafael Bruguera (PSC-Units), i membres de la societat civil. El vicepresident, Josep Costa ha tancat la lectura, que s’ha fet al pati de la biblioteca del Parlament. L'acte l’ha conduit la periodista Xantal LLavina i ha comptat amb les intervencions musicals del Quintet musical del Conservatori del Liceu.

Summary: 'Lletres al Parlament' obre els actes institucionals de la diada de Sant Jordi


La Unió Europea i Cuba han signat aquest dilluns a Brussel·les el seu primer acord bilateral, obrint un nou capítol en les relacions entre els 28 estats membres i l’illa. “Som amics, som socis i volem treballar plegats”, ha assegurat l’Alta Representant de Política Exterior de la UE, Federica Mogherini, en una roda de premsa a Brussel·les amb el ministre d’Exteriors cubà, Bruno Rodríguez. “Les relacions amb la UE, feliçment, no passen per Washington”, ha dit Rodríguez. La signatura de l’Acord de Diàleg Polític i Cooperació enterra la ‘posició comuna’ promoguda per l’expresident espanyol José María Aznar, que restringia les relacions entre Cuba i la UE.  “Avui reconeixem que hi ha un canvi a Cuba i volem portar les nostres relacions a un altre nivell”, ha assegurat Federica Mogherini durant la signatura de l’acord a Brussel·les. Mogherini ha remarcat que es tracta d’un “missatge fort” de que “la UE té el compromís de treballar amb Cuba”, i no ha volgut especular sobre l’impacte que això pot tenir en les relacions de l’Havana amb altres països, particularment els Estats Units de Donald Trump.  “Les relacions entre Cuba i la UE, feliçment, no passen per Washington. Estic convençut que hi ha una oportunitat prometedora per continuar desenvolupant els vincles entre Europa i Cuba”, ha assegurat Rodríguez. Tot i que ha dit que l’objectiu de l’illa també és millorar les relacions amb els Estats Units, ha recordat que encara “persisteix” el bloqueig econòmic de Washington.  L’Alta Representant de la diplomàcia europea ha recordat que Brussel·les ha mantingut “dues rondes de diàleg” amb l’Havana sobre drets humans. Mogherini ha dit que les converses es fan amb “total respecte i amistat”. “Parlem de tot, com amics, sense tabús i amb una estratègia constructiva”, ha remarcat la italiana, assegurant que es tracta d’un “procés en marxa” que continuarà en els propers mesos.  L’acord entre la UE i Cuba suposa un nou marc legal de relacions que preveu un diàleg polític, una millora en la cooperació bilateral i el desenvolupament d’accions comunes en diversos àmbits. En concret, el pacte preveu “donar suport al procés de transició de l’economia i la societat cubanes” promovent “diàleg i cooperació” i “encoratjant un desenvolupament sostenible, la democràcia i els drets humans”.  Les negociacions per assolir un acord entre Cuba i la Unió Europea es van iniciar l’abril del 2014 i van acabar el març passat, amb la presentació del primer text. El Consell va decidir signar l’acord el passat 6 de desembre, uns quinze dies després de la mort de Fidel Castro. Ara el pacte entra en vigor de forma provisional, a l’espera que els estats i l’Eurocambra el ratifiquin.

Summary: La UE i Cuba obren una nova etapa de relacions amb la signatura d’un acord bilateral


L'Agència Catalana de l'Aigua (ACA) i l'Institut de Ciències Fotòniques (ICFO) desenvoluparan un sistema de mesura ràpida de les aigües de bany de les platges aprofitant la "precisió i sensibilitat" dels protons. Segons ha destacat el conseller de Territori i Sostenibilitat, Damià Calvet, els nou sistema permetrà fer les anàlisis amb "el rigor actual", però obtenir els resultats en menys de tres hores, quan els procediments actuals requereixen d'entre 24 i 48 hores. Aquesta detecció ràpida de possibles alteracions de l'aigua a la platja mateix permetrà agilitzar la presa de decisions en episodis de contaminació arran d'episodis de pluges i abocaments o per la recerca de fonts puntuals de contaminació.  La signatura del contracte d'investigació entre l'ACA i l'ICFO l'han subscrit aquest dilluns els presidents d'ambdós entitats, Lluís Ridao i Lluís Torné.  L’ACA destinarà 578.000 euros al projecte fins el 2022. Més enllà de la rapidesa, el nou sistema també farà possible que els punts de control de l'aigua a les platges siguin llocs variables, no com ara que s’agafen mostres des d’una estació fixa. A més, el control analític es podrà fer en el mateix lloc de la presa de mostres (des de la platja, des del cotxe o des d’un laboratori mòbil), facilitant així l’obtenció ràpida de resultats i facilitant la presa de decisions.  El director de l'ICFO, Lluís Torner, ha explicat que el prototip en el què s'està treballant "funciona prou bé" i que ara caldrà treballar per fer-lo precís treballant sobre el terreny. "Nosaltres fa uns quants anys que fem recerca per detectar propietats de l'aigua a través de fotos i vam creure que podíem oferir una solució a l'ACA per detectar microorganismes no desitjats a l'aigua de les platges", ha afegit.  Damià Calvet ha recordat que en poc més de 20 anys Catalunya ha passat de tenir un 24% de les platges amb una qualitat de l'aigua excel·lent a un 94%. Una millora, ha afegit, que es fruït de la "feina ben feta" com ara fer de l'ACA el "gestor de tot el cicle de l'aigua".  Amb tot, ha reconegut que tot i que es compleixen "amb escreix" els estàndards de qualitat europeus "encara hi ha mancances" que es poden resoldre amb innovació i amb "ganes de seguir avançant".  Calvet ha destacat que aquest sistema ràpid per mesurar la qualitat de l'aigua permetrà agilitzar la presa de decisions en casos de contaminació per abocament d'aigües residuals com el què es va produir la setmana passada a Castelldefels i Gavà pel trencament d'un col·lector. "En el cas de Castelldefels ja estem treballant per substituir el col·lector malmès, però més enllà de les actuacions físiques hem d'avançar en innovació i és aquí on ens trobem amb l'ICFO", apunta.  Monitorització del fitoplàncton. La col·laboració entre l’ACA i l’ICFO també preveu integrar un sistema de monitorització de la presència de fitoplàncton. És habitual durant l’estiu que hi hagi platges que en funció de les seves característiques (platges tancades, amb poc onatge i amb temperatures elevades) puguin tenir proliferacions de fitoplàncton. En la majoria dels casos, aquests episodis no són nocius per als banyistes i únicament destaquen per donar una diferent coloració de l’aigua. Amb aquest projecte es pretén, per tant, poder analitzar també in situ i de forma ràpida les concentracions de fitoplàncton responsables de les proliferacions.

Summary: L'ACA i l'ICFO desenvolupen un sistema de mesura ràpida de la qualitat de les aigües de bany


Un vaixell amb uns 400 tripulants de diverses nacionalitats ha atracat aquest dijous al Port de Barcelona després de sol·licitar permís a les autoritats espanyoles. Tota la tripulació està en quarantena per coronavirus, perquè una de les marineres ha donat positiu al test i presenta símptomes lleus de la infecció. La dona està aïllada a bord del vaixell. Segons el Ministeri de Sanitat, la declaració marítima sanitària de la nau indicava la presència de la tripulant infectada, i atès que els creuers tenen prohibida l'entrada a ports espanyols, s'ha enviat una autorització d'excepcionalitat per desembarcar-la. Finalment, però, s'ha optat per l'aïllament a la nau i per la quarantena de la resta de tripulants.

Summary: Atraca al Port de Barcelona un vaixell amb uns 400 tripulants en quarantena per coronavirus


La Comissió de Responsabilitat Civil i Assegurances del Col·legi de l’Advocacia de Barcelona considera necessari que hi hagi una regulació específica per fer front als accidents amb bicicletes implicades, ja sigui de forma activa o passiva. Aquesta és una de les principals conclusions que s’han donat a conèixer en el marc del XXIV Congrés de Responsabilitat Civil i Assegurances que ha inaugurat aquesta tarda el degà de l'ICAB, Oriol Rusca, i el president de la Comissió d’Advocats de Responsabilitat Civil i Assegurances, Jordi Calsamiglia. Aquesta comissió també ha alertat que des de l’inici d'aquest 2017 i fins ara ja han mort 18 ciclistes, tres mes que en el mateix període del 2016 i que Barcelona és la província de l'Estat amb un percentatge més alt d’accidents en cap de setmana (23%), seguit de Madrid (12,4%), València (8,3%) i Guipúscoa (4,1%). Precisament, un dels temes que s’ha abordat en la primera jornada del Congrés, que engloba sis ponències, és la “Nova regulació dels delictes imprudents en la circulació vial” i s’ha destacat l’augment dels accidents de trànsit protagonitzat per bicicletes en l’àmbit interurbà a Espanya després que del 2008 al 2013 s’ha passat dels 2.694 als 5.806, segons l’informe del Centre d’Estudis 'Ponle Freno-AXA de Seguridad Vial', elaborat en col·laboració amb la Universitat de València i l’institut d’investigació TNS. Segons aquest informe, el 89,3% dels accidents es deu a una distracció, seguit per la inexperiència (8,2%), l’alcohol o les drogues (5,1%); el cansament, son o malaltia (0,1%), i la velocitat inadequada (0,1%). Un 84,2% de las víctimes registrades entre 2008 i 2013 van ser homes i un 15,8% dones.   Per aquest motiu, des de la Comissió també es considera que l’augment de l’ús de la bicicleta tant a com a mitjà de transport en els nuclis urbans com la popularització del ciclisme com a pràctica esportiva ha incidit en aquest augment en les vies interurbanes. Davant aquesta situació, la Comissió considera necessària una nova regulació dels delictes imprudents en la circulació vial, ja que els canvis introduïts en el Codi Penal, el 2015, "ha comportat que algunes morts de ciclistes en carretera hagin quedat impunes”.   Un altre dels aspectes que la Comissió veu imprescindibles és la necessitat que els ciclistes disposin d’una assegurança obligatòria per poder fer front a les conseqüències derivades dels accidents produïts, especialment en l’àmbit urbà, ja que cada cop, segons apunta, són més freqüents els atropellaments de vianants per part de ciclistes. Aquest tema s’analitzarà en el marc de la quarta ponència del Congrés, que porta per títol “La responsabilitat en l’ús de la bicicleta i si és necessària l’existència d’una assegurança obligatòria?”.

Summary: L'ICAB defensa la necessitat d'una regulació específica per als accidents amb bicicletes implicades


El tinent d'alcaldia de Drets de Ciutadania, Transparència i Participació de Barcelona, Jaume Asens, ha dit aquest divendres que, durant la seva trobada amb el president Carles Puigdemont a Brussel·les, el president li ha transmès la seva “voluntat d’apurar fins al final la possibilitat” que es faci  una llista unitària de cara a les eleccions del 21-D. Segons ha dit, el tinent d'alcaldia de Barcelona, Puigdemont considera que encara “hi ha possibilitats polítiques”, però també que és “conscient de la dificultat”. Asens ha anat a Brussel·les a presentar al Parlament Europeu les conclusions de l’informe del servei d’atenció a víctimes d’agressions policials de l’1 d’octubre que va obrir l’Ajuntament de Barcelona el passat dia 2 d’octubre. A més, durant la seva visita a Brussel·les, Asens s’ha reunit amb diferents grups polítics de l’Eurocambra “amb la voluntat d’impulsar una investigació en el marc de la comissió de drets civils del Parlament Europeu”.   Asens ha afirmat que, en el marc de la seva visita a Brussel·les, “tenia sentit” que anessin “a visitar” el president i la resta de consellers que es troben a la capital belga per traslladar-los el seu “suport com a Ajuntament”. Durant la seva trobada amb el president Puigdemont i els consellers, el tinent d'alcaldia de Barcelona ha dit que han parlat “en termes generals d’Europa, de la situació política que s’està vivint a Catalunya, de l’Estat espanyol i, sobretot, en termes personals”.  El tinent d'alcaldia de Barcelona ha destacat que Puigdemont està “bé d’ànims i molt convençut d’allò que està fent”. Asens també ha dit que el president Puigdemont és “conscient del dramatisme de la situació” i que està “molt preocupat per la situació” dels consellers empresonats. Tanmateix, ha afirmat que Puigdemont creu que “allò que està fent des de Brussel·les” pot ser “bàsic per aconseguir la llibertat de les persones que encara són a la presó”.  A més, Asens ha dit que ha traslladat tant al president Puigdemont com als consellers el contingut de la resolució que va aprovar el ple de l’Ajuntament de Barcelona en el qual “se’ls considera el govern legítim de Catalunya”.

Summary: Asens assegura que Puigdemont continua apostant per una llista unitària tot i que és “difícil”


Representants de la política espanyola, els reis emèrits i centenars de ciutadans acomiaden aquest dissabte Alfredo Pérez Rubalcaba a la capella ardent instal·lada al Congrés dels Diputats. La viuda de l'exvicepresident, Pilar Goya, ha estat acompanyada des de la reobertura de l'espai, a les nou del matí, pel president espanyol, Pedro Sánchez, i la presidenta del parlament espanyol, Ana Pastor. Entre d'altres han acudit al Congrés els expresidents socialistes José Luis Rodríguez Zapatero i Felipe González, i l'expresident de la Generalitat José Montilla. També hi han assistit els reis emèrits Juan Carlos i Sofia. Està previst que la capella ardent tanqui a les dues del migdia i que Rubalcaba sigui incinerat aquesta tarda al tanatori madrileny de Tres Cantos en la més estricta intimitat per voluntat de la família. Pel Saló dels Passos Perduts del Congrés, entre altres personalitats, hi han passat els actuals ministres Carmen Calvo, Adriana Lastra, José Luis Ábalos, Cristina Narbona. També expolítics socialistes com José Montilla, José Luis Rodríguez Zapatero, Felipe González, Javier Solana, José Blanco, Trinidad Jiménez, Susana Díez, Elena Salgado, Alfonso Guerra i Patxi López.  També s'hi han vist desenes de polítics d'altres formacions polítiques. Entre d'altres el president del PDECat, David Bonvehí, i l'exsenadora del mateix partit, Marta Pascal. També la dirigent d'Unides Podem Irene Montero, l'exministre del PP Federico Trillo, la també exministra del PP Pilar del Castillo, així com el jurista espanyol Baltasar Garzón.

Summary: Centenars de ciutadans passen per la capella ardent d'Alfredo Pérez Rubalcaba al Congrés


Els Mossos d'Esquadra han detingut un lladre per robar a dins de vehicles aparcats a diferents platges de l'Alt Empordà. L'home es desplaçava amb el seu cotxe i buscava vehicles aparcats a Garbet (Colera), Llançà o el Port de la Selva. El modus operandi sempre era el mateix: actuava a plena llum del dia i llençava una pedra contra el vidre per esmicolar-lo. Llavors, s'enduia tot allò que trobava a dins dels cotxe. Un testimoni va veure el lladre fugint de la platja de Garbet després de cometre un robatori i va facilitar la matrícula a la policia. Gràcies a aquesta informació, els mossos van detenir el sospitós el dimecres a Llançà. Es tracta d'un veí d'aquesta població, de 36 anys i amb antecedents. De moment, la policia el relaciona amb dos robatoris però investiguen si està al darrera d'altres casos ja que s'han presentat diverses denuncies a la zona. Els Mossos  d'Esquadra han detingut un home que podria estar al darrera de diversos robatoris a l'interior de vehicle que s'han registrat aquest estiu a la zona de Colera, Llançà i el  Port de la Selva. En les darreres setmanes, la policia havia rebut un degoteig de denúncies de conductors que es trobaven el vidre esmicolat i una pedra a l'interior del cotxe.  El passat 19 d'agost, un testimoni va veure un home robant a dins d'un cotxe i va aconseguir apuntar la matrícula del cotxe amb el que va fugir. Aquesta informació ha estat clau per a la policia, que el dimecres 24 d'agost va detenir el sospitós a Llançà.  De moment, la policia el relaciona amb dos robatoris, els dies 19 i 20 a la platja de Garbet. En els dos casos es va endur objectes que hi havia dins el cotxe com navegadors, DVD portàtils o fins i tot pel·lícules i CD de música.  El lladre sempre actuava a plena llum del dia i trencava el vidre llençant una pedra.  De moment, la policia li imputa dos casos (en tots dos hi havia testimonis) però sospita que pot estar al darrera d'altres robatoris denunciats i que coincidirien amb el modus operandi del lladre. El detingut té 36 anys, és veí de Llançà, de nacionalitat espanyola i té antecedents.

Summary: Detenen a Llançà un lladre que robava a dins de cotxes rebentant el vidre amb una pedra i a plena llum del dia


El president de la Generalitat, Quim Torra, ha fet una crida aquest diumenge a la ciutadania a "autoconfinar-se tant aviat com sigui possible" i que només surtin de casa a treballar els sectors de l'alimentació, l'atenció i assistència sanitària i els serveis essencials. En una compareixença, Torra ha emplaçat tots els treballadors, ciutadans i empresaris a fer un "acte de responsabilitat i de generositat amb un compromís cívic i solidari" i facin una "aturada de país". El cap del Govern ha reclamat així "cessar tota activitat que no sigui imprescindible". Torra ha criticat el president Sánchez per "recentralitzar" i ha avisat que la Generalitat "seguirà prenent decisions". Durant la compareixença Torra ha dit que les mesures anunciades pel govern espanyol "no són suficients" i que "no serviran per aturar el contagi del virus". "Cal restringir d’una manera dràstica la mobilitat. S’han de suspendre els moviments que no siguin per a la compra d’aliments, de productes farmacèutics i de primera necessitat, així com la prestació de serveis essencials", ha reclamat. Ha dit que durant la reunió amb la resta de presidents de les comunitats autònomes, ha lamentat que davant la pandèmia del coronavirus s'hagi optat per la "imposició" i la "confiscació" de competències de Catalunya. Torra ha assegurat que l'estat d'alarma s'ha posat "al servei d’una idea antiga d’Espanya i d’un pla de mesures insuficient i ineficaç. La Constitució no és un fàrmac contra els virus. Cada minut que passa sense confinar les persones a casa seva, és un minut que passa a favor del contagi i de l’expansió de la malaltia", ha alertat. Torra ha dit que en l'actual fase "tothom s'ha de quedar a casa" i ha criticat que les demandes del Govern de confinar Catalunya "no hagin tingut resposta": "Cal tancar les fronteres i prohibir els moviments entre territoris", ha apuntat. "Qualsevol prevenció és poca en un moment d’emergència greu com l’actual", ha dit.  El president de la Generalitat ha donat instruccions al conseller de Polítiques Digitals i Administració, Jordi Puigneró, perquè emeti una comunicació i que els funcionaris de la Generalitat es quedin a casa, exceptuant els sectors "imprescindibles". També s'ha dirigit als consellers El Homrani i Chacón perquè en contacte amb patronals i sindicats implementin el confinament domiciliari. Al seu torn, al conseller d'Interior, Miquel Buch, li ha encarregat que els Mossos garanteixin el bon funcionament i compliment de l'"aturada solidària de país". A la reunió amb els presidents autonòmics, Torra ha demanat mesures urgents en diferents àmbits. Entre les propostes hi ha suspendre els terminis de pagaments de tributs, cotitzacions de la Seguretat Social, quota d’autònoms i ampliació dels venciments, establir una indemnització als treballadors autònoms, mantenir la remuneració dels treballadors que s’han de quedar a casa i establir noves línies de crèdit sense límit de liquiditat.  També ha proposat assegurar que els ERTE no impliquin una pèrdua retributiva pels treballadors i que no consumeixin l’atur i suspendre els terminis de pagament d’hipoteques i subministraments.   Moncloa diu que els presidents s'han compromès a ser lleials  Segons fonts de la Monlcoa, el president del govern espanyol, Pedro Sánchez, ha fet una crida durant la videoconferència a la unitat d'acció per guanyar la batalla del coronavirus.  Els responsables de les autonomies han fet saber a Sánchez que "actuaran amb responsabilitat i lleialtat a l'aplicació del decret d'estat d'alarma". Les mateixes fonts apunten que Sánchez s'ha compromès a analitzar les propostes fetes pels presidents autonòmics dins la "coordinació necessària" i sempre buscant "l'interès general i la preservació de la salut pública".  De fet, Sánchez té previst reunir-se per videoconferència amb els presidents autonòmics cada setmana per avaluar la situació.

Summary: Torra fa una crida als ciutadans a "autoconfinar-se" i reclama "cessar tota activitat que no sigui imprescindible"


Els participants a la tancada migrant antiracista –que va començar a l'abril a l'antiga Escola Massana, a Barcelona, i que també ha motivat protestes similars a l'Hospitalet de Llobregat, Badalona i Blanes– es concentraran aquest cap de setmana a la plaça de Sant Jaume en una mobilització que tenen previst que duri de les 7 de la tarda de dissabte a les 7 del matí de diumenge. Segons els impulsors de la tancada, serà una "assemblea" i "ocupació" amb l'objectiu de "visibilitzar els problemes que pateix la població migrant" i les onze reivindicacions que han motivat les tancades, entre les quals l'empadronament sense domicili o la implementació de polítiques de gènere, ja que les dones migrants, denuncien, estan doblament discriminades. "Volem respostes concretes a les nostres demandes i no volem més verbs a l'infinit", ha reclamat l'activista Norma Falconi. Diversos participants a la tancada de la Massana han expressat que han viscut com una "total contradicció" de les administracions la rebuda de l'Open Arms aquesta setmana al Port de Barcelona. "Els immigrants seguim esperant i després diuen que nosaltres som els benvinguts; que Barcelona és ciutat refugi i que Espanya és molt oberta", ha afirmat Falconi.

Summary: Els participants a les tancades antiracistes es concentraran a Sant Jaume aquest cap de setmana durant 12 hores


El sucre, els llegums, els fideus, les algues o la cuina al microones són alguns dels temes que es tractaran en els 90 tallers que la Fundació Alícia prepara per a la cinquena edició de la Festa Alicia't, que se celebrarà aquest cap de setmana al Món Sant Benet de Sant Fruitós de Bages. El seu director, Toni Massanés, ha explicat que Alicia't és un festa i, per tant, l'objectiu és que la gent s'ho passi bé, però sense oblidar la tasca principal de la fundació: aconseguir millorar la salut de les persones a través de l'alimentació. A banda dels tallers, el certamen també programa altres activitats com l'aula dels sabors, demostracions de cuina en directe, mercat, música i teatre, entre d'altres. La 5a edició espera superar els 5.000 visitants de l'any passat.  La meitat dels tallers de cuina que la Fundació Alícia té programats per aquest dissabte ja estan plens, i els del diumenge gairebé també. L'èxit d'aquesta proposta ha fet que Alícia els hagi gairebé doblat des de la primera festa. En aquesta edició, no hi faltaran els tallers per a tecnoxefs on es prepararan esferificacions i escumes, d'altres que parlen sobre temes d'actualitat com el sucre, considerat l'enemic alimentari número 1, o les algues, i d'altres que permetran que pares i fills puguin cuinar junts.  Per als més petits, s'han preparat també activitats en què es fomenten els bons hàbits alimentaris a través del joc, amb talers com ara 'Creps de colors', 'Energia de butxaca', o 'És l'hora del sushi'.  L'Aula dels Sabors  La festa tindrà també un espai per als aficionats a la gastronomia i el turisme mitjançant l'Aula dels Sabors, on es duran a terme tastos guiats dels productes alimentaris més singulars de les comarques de Barcelona.  Les activitats relacionades amb aquest espai són: 'Vies Blaves: turisme i aliments excel·lents a la llera del Llobregat', 'Els 10 productes imprescindibles de Barcelona', 'La carretera del vi: paisatge amb història, cultura i vinya', 'Formatges singulars i cerveses artesanes: ferments mil·lenaris', i 'Les tines del vi, monuments de pedra seca'.  A banda dels tallers i l'Aula dels Sabors, la festa també proposta tot un conjunt d'activitats paral·leles que no necessiten cap tipus d'inscripció prèvia. El certamen espera arribar als 5.000 visitants de l'any passat.  Accés per Navarcles  L'accés a Món Sant Benet per la carretera de Sant Fruitós està tancada per culpa d'una esllavissada que va tenir lloc el passat mes de març. L'accés alternatiu passa per Navarcles, que estarà correctament indicat per facilitar el pas.

Summary: La Festa Alicia't prepara un menú amb més de 150 activitats per promoure la salut a través de l'alimentació


Ha suspès totes les activitats acadèmiques i ha donat llibertat als seus treballadors perquè vagin a la feina o no "d'acord amb la seva consciència"  ACN Barcelona.-La Universitat de Barcelona s'ha adherit a l'aturada de país per la "situació excepcional" després de les actuacions de la policia espanyola i la Guàrdia Civil d'aquest diumenge per evitar el referèndum. En un comunicat, la UB anuncia que suspèn totes les activitats acadèmiques i explica que ha donat llibertat als seus treballadors perquè demà vagin a la feina o no. "La UB adoptarà les mesures de flexibilitat necessàries perquè tots els treballadors puguin, d’acord amb la seva consciència, expressar la seva adhesió a les múltiples convocatòries", argumenta en comunicat, en què també fa una crida a les forces polítiques perquè es restableixi "el diàleg perdut" i trobar una sortida a l'actual situació.

Summary: La UB s'adhereix a l'aturada de país d'aquest dimarts


La consellera de Cultura del govern de l'Aragó, Mayte Pérez, ha insistit en la necessitat que es traslladin a l'Aragó les 44 obres d'art de Sixena que estan al Museu de Lleida, com ja han demanat, assegura, una dotzena de vegades al jutjat, perquè es faci complir la sentència provisional que "reiteradament ens ha donat la raó". Ho ha dit després de conèixer que el jutjat número 1 d'Osca requereix al Ministre de Cultura, Íñigo Méndez de Vigo, que doni compliment a les resolucions judicials provisionals per al lliurament a l'Aragó de les 44 obres d'art en litigi que segueixen al Museu de Lleida. Ho ha fet a través d'una providència amb data 15 de novembre en què no es concretava cap termini concret. La consellera de Cultura de l'Aragó reconeix que està intentant parlar amb Méndez de Vigo "per saber què opinen i quina decisió prendran" sobre aquest requeriment judicial. En la providència es demana també al ministre que informi sobre quan i com es traslladaran les peces perquè el govern de l'Aragó les pugui rebre amb garanties. El jutjat hi requereix a Méndez de Vigo emparant-se en l'article 155 que estableix que el ministre és l'actual responsable provisional de Cultura de la Generalitat. La providència del jutjat, encapçalat ara per un magistrat substitut, ja que la jutgessa que va ordenar el trasllat provisional ja no n'és la responsable, sol·licita també a la policia judicial que prepari un pla d'actuació per dur a terme l'execució provisional de la sentència, en cas que les autoritats competents ignoressin l'ordre. Les parts tenen cinc dies per presentar recurs.

Summary: El govern aragonès insisteix que es faci complir la sentència que reiteradament els dona la raó sobre l'art de Sixena


El candidat de Democràcia i Llibertat pel 20D, Francesc Homs, ha assegurat que veu el Tribunal Constitucional (TC) "absolutament desbocat" a seguir les consignes del PP i del PSOE. Homs, des de les Terres de l'Ebre, ha lamentat que el Tribunal es faci "un tip de córrer" quan es tracta "d'impedir l'expressió democràtica" del Parlament, i ho ha contraposat amb altres "processos encallats" des de fa molt temps que afecten problemes quotidians de la gent. "Per aquests mai tenen pressa, mai troben l'estona per resoldre's", ha afegit. Homs ha assegurat que el seu respecte pel TC ha canviat des de fa cinc anys, arran de l'Estatut. "Em mereix el respecte que es mereix un òrgan polititzat", ha reblat.

Summary: Homs veu el TC "absolutament desbocat" a seguir les consignes del PP i del PSOE


La Creu Roja ha presentat aquest dimecres algunes iniciatives en tecnologia humanitària com el projecte Avatar Afectiu, l'App Creu Roja, els mapatons, la teleassistència mòbil per a persones amb sordceguesa o el projecte Entamar per a infància hospitalitzada. L'aplicació anomenada Avatar Afectiu, per exemple, ajuda les persones grans perquè puguin recordar la medicació que han de prendre i, alhora, mantenir el contacte directe amb els seus éssers estimats. Amb l'aplicació es poden mantenir comunicacions per vídeo amb familiars i persones voluntàries i reforçar així el vincle familiar, alleujar la solitud, promoure hàbits saludables i millorar l'estimulació cognitiva, segons indica l'entitat en un comunicat. L'Avatar Afectiu és un projecte liderat per la Fundació Tecnologías Sociales (Fundación TECSOS, impulsada per la Creu Roja i la Fundació Vodafone) amb el suport de Fundació Altran, i que forma part dels projectes pilot de Tecnologies 5G de Vodafone, finançats per Red.es. Aquest és un dels projectes tecnològics presentats per afavorir l'acció social i humanitària en favor de les persones més vulnerables.  Un altre dels projectes és l'APP Creu Roja que utilitza la geolocalització per oferir activitats properes en les quals participar i que s'adapten millor als temps i interessos de cada persona. "Aquesta nova eina suposa una forma de comunicació, directa, fàcil i flexible, amb tots els nostres voluntaris i voluntàries i amb la societat en general", ha indicat Javier Senent, president de la Creu Roja estatal. Un altre projecte és Entamar, una aplicació de Realitat Augmentada (AR) per fer activitats d'animació infantil hospitalària per part del voluntariat de Creu Roja Joventut. És una eina creada perquè nens i nenes hospitalitzats puguin desenvolupar la seva creativitat i imaginació aprofitant tot el potencial de l'AR per jugar, aprendre i fer més suportable la seva estada a l'hospital. Missing Maps és un projecte obert i col·laboratiu per cartografiar per primera vegada zones no mapejades i facilitar-hi l'arribada de les organitzacions humanitàries per respondre a les necessitats de les poblacions afectades. Creu Roja col·labora en aquesta iniciativa amb l'activitat dels Mapatons, que són esdeveniments en els quals persones de tot el món utilitzen eines de codi obert per cartografiar diferents zones del món amb finalitats humanitàries. El pla de Mapatons Creu Roja 2020 es durà a terme aquest any en 5 ciutats espanyoles convocant en obert totes les seves comunitats: Lleó, Barcelona, Madrid, Santiago de Compostel·la i Sevilla. La Creu Roja també ha exposat la seva aposta per una Teleassistència Accessible per a les persones vulnerables que atén. En la seva última versió és a més inclusiva amb les persones sordcegues (Desenvolupament iOS compatible amb Línia Braille, xat textual amb la Central d'Atenció i Compatibilitat amb productes de suport). Premis Tecnologia Humanitària El proper 25 de febrer a la tarda al Palau Macaya de Barcelona es lliuraran els Premis Tecnologia Humanitària de la Creu Roja. L'objectiu és contribuir a incrementar l'interès per l'acció humanitària per part de desenvolupadors, tecnòlegs i inversors, i reconèixer aquells que creen projectes que fomenten l'ús humanitari de la tecnologia.

Summary: La Creu Roja impulsa un avatar per ajudar la gent gran a prendre la medicació i comunicar-se amb les persones properes


L'alcalde de Lleida Àngel Ros ha dit que perquè Catalunya progressi, cal sortir de la situació de crisi econòmica i de la crisi institucional en què es troba immersa, especialment en la seva relació amb la resta de l'estat espanyol. Ho ha dit durant l'acte institucional de la Paeria, que ha tingut lloc amb una ofrena floral a la Seu Vella. Com cada any entitats i grups independentistes, com la CUP, segueixen fent la tradicional ofrena a l'edifici del Roser, un convent del segle divuit, incendiat per les tropes borbòniques l'any 1707 amb 700 refugiats dins. A més, els Camps Elisis de Lleida acullen la Fira d'Entitats des de les 12 fins a les 3 per a tots aquells que arribin a Lleida abans de la concentració de la tarda. Ros només participarà aquest diumenge als actes institucionals i no anirà per tant a la mobilització de la tarda organitzada per l'ANC i Òmnium a la llera del riu Segre perquè no comparteix el què defensen, la independència. A hores d'ara hi ha uns 21.000 inscrits però els organitzadors esperen superar les 30.000 persones participants.

Summary: Ros reivindica el diàleg com a l'única via per acabar amb la crisi entre Catalunya i l'Estat


L'agència de qualificació del deute Moody's ha indicat que les eleccions anticipades a Espanya poden dur a una situació política "més estable" si n'emergeix una "coalició de govern" que pugui implementar reformes estructurals macroeconòmiques i fiscals. A parer de l'entitat, l'absència d'aquests canvis i la marxa enrere en algunes reformes "importants" anteriors, com la de les pensions -que el PP havia deslligat de l'IPC i el PSOE va tornar a vincular-, són raons que comportaven poca capacitat de millora a la nota del crèdit estatal. En tot cas, i per bé que Moody's admet que un escenari polític "benigne" com aquest "està lluny de poder ser assegurat", l'entitat també considera que l'impacte econòmic d'un altre període "d'incertesa política" hauria de ser "limitat". Les previsions electorals de Moody's no descarten un escenari en què Pedro Sánchez aconsegueixi estabilitzar la seva posició actual, fonamentada en 84 diputats, tot i que no prou com per poder governar amb tranquil·litat. I en aquest sentit considera "poc probable" que l'encara president aconsegueixi el suport dels partits independentistes, després que li hagin tombat els pressupostos. Tenint en compte les enquestes que han sortit fins ara, Moody's opina que una coalició a tres entre el PP, Ciudadanos i el partit "socialment conservador" Vox pot ser "l'únic govern viable" amb majoria, seguint l'exemple del que s'ha format a Andalusia. L'entitat d'avaluació de crèdit subratlla que un tripartit d'aquest tipus probablement "revifaria" les tensions entre les forces independentistes catalanes i el govern espanyol. En tot cas, Moody's recorda que en els darrers anys Espanya ha viscut diversos períodes d'inestabilitat política que han tingut un impacte "mínim" en l'economia estatal. Les previsions de l'entitat auguren un recés de l'economia espanyola fins al 2% aquest any, pel descens de les exportacions en el marc d'un alentiment de l'economia europea.

Summary: Moody's veu positives per al crèdit les eleccions a Espanya "si porten a un govern de majoria reformista"


Els principals partits espanyols han anunciat que suspenen els actes de campanya del 26-M d'aquest divendres per la mort de l'exvicepresident del govern espanyol i exsecretari general del PSOE, Alfredo Pérez Rubalcaba. El president del govern espanyol, Pedro Sánchez, ja havia avançat aquest migdia que anul·lava la seva participació a un míting del PSC a Barcelona davant les males notícies sobre el seu estat i després del decés els socialistes han anunciat que suspenen tots els actes de campanya previstos per avui i també per dissabte. "Els socialistes expressem el nostre dolor per la sobtada pèrdua d'una figura que ho va ser tot en el PSOE i en els executius socialistes", ha dit el partit socialista en un comunicat. Fonts del PP han informat que la direcció nacional suspèn la campanya aquesta tarda. Pel que fa a Cs, fonts del partit taronja han anunciat que suspenen tots els actes de campanya previstos arreu de l'Estat "en senyal de dol". Podem també ho ha anunciat a través de Twitter. (En aquesta actualització s'ha afegit l'anunci del PP que també suspèn la campanya)  Fonts del PP, en canvi, sí que han explicat que el president dels populars, Pablo Casado, visitarà la capella ardent de Pérez Rubalcaba al Congrés dels Diputats aquest divendres al vespre i el líder de Cs, Albert Rivera, ho farà dissabte, segons han informat fonts del partit.

Summary: ACTUALIZACIÓ:Els principals partits espanyols suspenen els actes de campanya d'aquest divendres per la mort d'Alfredo Pérez Rubalcaba


Un centenar de persones tallen des de primera hora d'aquest matí els quatre accessos a Verges (Baix Empordà) en una protesta amb motiu del 21-D que ha aïllat completament el municipi. Els manifestants han col·locat cintes a les entrades a la rotonda i impedeixen des de les sis del matí que els vehicles hi circulin. També han organitzat una esmorzar popular a peu de carretera. Els CDR, que han convocat la concentració, també han encès focs en diversos punts de la C-31 i en carreteres secundàries com la GI-623, entre Ventalló i Valldavià. En aquest tram a més de troncs hi havia oli a la calçada i s'hi ha produït un accident amb un vehicle implicat. També s'han fet marxes lentes a l'entrada de l'AP-7 a Figueres i l'N-II. La previsió és que la concentració a Verges es mantingui almenys fins al migdia, quan alguns dels concentrats tenen previst desplaçar-se a Barcelona.

Summary: Un centenar de persones aïllen Verges tallant els quatre accessos al municipi


Els Centres d'Atenció Primària de l’ICS Girona i l’IAS disposen de 25 ecògrafs, uns aparells que afavoreix el diagnòstic de patologies com ara còlics nefrítics o hepàtics. Fa cinc anys es va començar a implantar aquest projecte  amb vuit aparells, i ara la demarcació de Girona és el territori català que compta amb més ecògrafs als CAP. Al llarg dels cinc primers mesos de l’any amb aquests aparells s’han realitzat 3.175 proves, mentre que el 2018 entre tots els centres se n'havien fet prop de 6.500. Els ecògrafs són uns aparells totalment innocus per al pacient perquè no emeten radiacions. Els estudis que estan duent a terme els metges de família amb aquests equips són sobretot abdominals, del sistema urinari i dels ronyons. Fins a 84 professionals de primària han seguit un curs específic de formació i d’aplicació al primer nivell assistencial per tal de poder practicar ecografies clíniques amb la màxima precisió. El curs es basa en la resolució diagnòstica dels casos més habituals que es presenten a les consultes. Inicialment es feia a Madrid, organitzat per la Societat Espanyola de Metges d’Atenció Primària. Des de fa dos anys, les sessions formatives es duen a terme a Girona organitzat per la CAMFIC. La utilització dels ecògrafs contribueix a la formació dels residents en medicina familiar i comunitària que fan la seva especialització als diferents equips d’atenció primària de la regió. La incorporació d’aquests aparells respon a l’objectiu de la direcció de l'ICS Girona-IAS de fer més resolutiva l’atenció primària. Les ecografies clíniques s’utilitzen com a complement de l’exploració que el professional fa als seus pacients i perquè aquests últims entenguin millor la seva patologia. Fins al moment, s’ha demostrat la seva eficàcia en l'"increment de la capacitat diagnòstica, en la reducció de les derivacions a l’atenció especialitzada i en la millora de la satisfacció dels usuaris", segons l'Institut Català de la Salut.

Summary: Els 25 ecògrafs repartits en CAP gironins permeten fer més de 3.000 proves diagnòstiques en mig any


El Programa de Detecció Precoç del Càncer de Mama (PDPCM) va ajudar a detectar de manera precoç un total de 51 càncers a la Regió Sanitària (RS) de Lleida el 2018. Es tracta d'un programa inclòs al Pla director d'oncologia i una de les línies estratègiques d'actuació del Pla de Salut territorial de Lleida, dins el projecte de potenciar els programes de promoció de la salut i prevenció de les malalties. Està adreçat a 34.832 dones d'entre 50 i 69 anys de la regió de les quals se'n van excloure 824 per defunció, patologia mamària i càncer. Amb una població elegible de 33.175 dones, de les quals se n'invita la meitat cada any, 12.113 es van fer la mamografia, el 72,4% del total, un 6% menys que al 2017. El 2018, el 93,4% dels resultats de les mamografies van ser negatius o clarament benignes i es citaran a les dones per a una propera mamografia en 2 anys, 225 dones citades el 2018 seran citades abans dels dos anys per fer-se una nova mamografia, als 6 o 12 mesos de la darrera, per tal de fer seguiment d'alguna lesió, i en el cas de 441 dones es van reconvocar per a fer estudis addicionals. Davant la sospita de malignitat, l'any 2018 es van derivar 130 dones a la Unitat Funcional de Mama (UFM) de l'Hospital Universitari Arnau de Vilanova (HUAV) on un equip multidisciplinari de professionals sanitaris va valorar les imatges i va realitzar proves més específiques per fer-ne el diagnòstic. D'aquestes es van diagnosticar 51 càncers de mama, que representa una taxa de 4,21  càncers per cada mil dones cribrades. Aquesta xifra, seguint les tendències de la resta de Catalunya i l'Estat, s'està estabilitzant i, alhora, està compresa en els estàndards de qualitat de la Guia Europea de Cribratge (entre 2,3 i 4,6 per 1.000 dones cribrades). EL PDPCM a la RS de Lleida compta amb dues Unitats Radiològiques de Cribratge (URC) diferenciades pel seu àmbit d'actuació geogràfica: una a la Clínica de Ponent, que atén les dones de Lleida ciutat i dóna suport a la Unitat Mòbil en controls avançats i estudis addicionals; i la Unitat Mòbil, que fa les mamografies de les dones de les comarques de Lleida.

Summary: El programa de cribratge ajuda a detectar de manera precoç 51 càncers de mama a Lleida el 2018


Els Mossos van detenir el passat diumenge 4 de març un home de 29 anys i veí de l’Hospitalet de Llobregat com a presumpte autor de dotze robatoris amb força en punts de venda de loteria de Castelldefels, Gavà i Viladecans. L'arrestat tenia 35 antecedents policials i també va ser detingut pels agents de seguretat ciutadana per amenaces, resistència i desobediència a l'autoritat. En total, s'hauria endut butlletes de premis directe per valor de més de 2.300 dels establiments de loteria, on entrava forçant les portes d'accés. La investigació es va iniciar el 8 de febrer quan els investigadors van tenir coneixement de sis robatoris amb força a punts de venda d’una corporació de loteria al municipi de Castelldefels. Feia servir una eina tipus tornavís per entrar-hi i s’havia endut diners en monedes i butlletes de premi directe per valor de 715 euros. Uns dies després es van produir sis robatoris amb força en més punts de venda, aquest cop als municipis de Gavà i de Viladecans, amb el furt de 1.600 euros en butlletes.   A partir d'aquestes coincidències, els Mossos van considerar que el lladre seria la mateixa persona, i després d'investigar els fets van detenir el presumpte responsable. L’arrestat va passar a disposició judicial i el jutge instructor va decretar la seva llibertat amb càrrecs.

Summary: Detingut un home per robar en dotze punts de venda de loteria a Castelldefels, Gavà i Viladecans


La catalana Marta Caparrós, de 33 anys i originària del Masnou (Maresme), ha aconseguit facturar un milió d'euros amb l'empresa que va fundar fa només cinc anys a Austràlia. Es tracta d'AUssieYouTOO, una agència online que assessora gratuïtament a joves que volen marxar a les antípodes a estudiar i treballar. Caparrós va marxar a Austràlia amb 25 anys per millorar el seu anglès i tres anys després va fundar aquesta 'start up', que des d'aleshores ha ajudat més de 4.000 persones a començar-hi una nova etapa. "Vivint allà hi havia cada cop més gent que em preguntava per Facebook com ho havia fet", ha explicat Caparrós en una entrevista amb l'ACN, que va veure en aquest interès una idea de negoci. "Vaig descobrir que les escoles [d'idiomes] em pagaven una comissió per cada alumne que els portava", ha relatat. Així, AUssieYouTOO ingressa fins al 35% del preu de la matrícula de cada alumne que, assessorat per la companyia, acaba estudiant un curs a Austràlia.   "Els últims dos anys hi ha hagut un boom amb Austràlia", ha constatat Caparrós. El 2017 van assessorar més de 1.200 estudiants, una xifra cada vegada més alta, que els ha portat a facturar un 35% més que l'any anterior fins arribar al milió d'euros de facturació bruta. "Els joves cada cop tenen més necessitat d'aprendre anglès, que sumat a la situació laboral que hi ha [a Catalunya i a Espanya], els empeny a buscar altres opcions", ha reflexionat Caparrós.  AUssieYouTOO ja tutela tres de cada deu espanyols que viatgen al continent australià amb un visat d'estudiant i preveu expandir el seu mercat amb estudiants de Sud Amèrica. Per ara, un 90% dels seus clients són de nacionalitat espanyola dels quals el grup més nombrós és el de catalans, el 35% del total. "Actuem com a grup de suport online. Els joves ens envien un correu electrònic, ens posem en contacte amb ells i ho gestionem tot per Skype", ha explicat.  Segons Caparrós, una de les claus del seu èxit és aquesta manera de treballar a distància, a més, també ajuda que els joves no hagin de pagar res directament. "Hem transformat el model d'agència", ha afirmat. "Fem una valoració de la persona i els oferim un programa adaptat", ha relatat. El contacte físic amb AUssieYouTOO només es produeix a l'arribada a Austràlia, des d'on treballa una xarxa de col·laboradors que ajuden els estudiants a buscar allotjament, feina o a moure's per la ciutat.   La fundadora i única accionista de l'empresa, amb seu a Melbourne, va començar el projecte sola, sense cap inversor, i ja té gairebé 50 treballadors al seu càrrec, entre fixes i col·laboradors. Alguns treballen des d'Austràlia o Nova Zelanda i altres des d'Espanya o Colòmbia –on acaben d'obrir la seva primera oficina física- i tots ells tenen en comú que són exestudiants que han passat per Austràlia.  "Hem crescut molt pel boca-orella i ha estat clau el màrqueting i la difusió a través de les xarxes socials", ha reflexionat. Caparrós té justament formació en màrqueting –és llicenciada en Publicitat i Relacions Públiques- però ha confessat que no tenia massa coneixement del món empresarial en començar. "Mai he fet rondes d'inversions, ni he tingut accionistes, ni he demanat crèdits, ni res. Simplement he guanyat i he reinvertit. Ho he fet tot molt a poc a poc", ha explicat. "També he tingut molta sort", ha dit tot recordant que qui la va ajudar a crear l'empresa és el pare de la família a la qual netejava la casa, feina que feia poc després d'arribar a Austràlia.  Previsions per al 2018 AUssieYouTOO preveu créixer un 70% amb la seva expansió a Sud Amèrica i facturar 1,7 MEUR el 2018. Així, Caparrós estima que poden arribar a assessorar fins a 2.500 estudiants d'Espanya, Xile, Colòmbia, Argentina i Mèxic. D'altra banda, el 2017 també va engegar KIwiYouTOO, una filial de la companyia a Nova Zelanda, que ja suposa el 5% del total del negoci.

Summary: Una jove catalana aconsegueix facturar 1 MEUR només cinc anys després de fundar una empresa a Austràlia


Els Mossos d'Esquadra van detenir dilluns tres homes per robar amb violència un telèfon mòbil a Salou. Els fets van tenir lloc de matinada a la zona d'oci del municipi, al carrer Tarragona. Agents desplegats allà van rebre l'avís que s'havia produït un robatori amb violència. Els agents es van dirigir al lloc i van localitzar la víctima, que estava sent atesa per la Policia Local. L'home va explicar que havia conegut uns joves amb qui havia estat conversant i que li havien demanat que els portés en cotxe a una discoteca. Quan s'hi va negar, el van agredir i li van robar el mòbil i les claus del cotxe. Amb la descripció dels lladres, els agents van localitzar-los a uns 200 metres i els van detenir. Portaven les claus del cotxe. Els lladres, que acumulen 23 antecedents policials, tenen 28, 29 i 30 anys. Dos són espanyols i l'altre lituà, i són veïns de Torredembarra i Roda de Berà. Als detinguts de 29 i 30 anys els constaven requeriments judicials per esbrinar els seus domicilis i citar-los per judicis pendents. Tots tres han passat aquest dimarts a disposició del jutjat d'instrucció en funcions de guàrdia de Tarragona.

Summary: Detenen tres joves per robar amb violència un telèfon mòbil a Salou


El pla de govern que ha presentat aquest dilluns el candidat a la presidència de la Generalitat, Artur Mas, està focalitzat en les polítiques socials i pretén que Catalunya sigui "cada dia menys autonomia i cada dia més Estat". Segons Mas, la independència generarà el context necessari per reduir dràsticament les taxes d'atur, crear lloc de treball més estables i de més qualitat i apujar les pensions. Abans d'arribar-hi, però, el president en funcions ha deixat clar que si els diputats li fan confiança, el Govern farà servir "tots els instruments a l'abast –encara que siguin reduïts-" per lluitar contra la pobresa i garantir la igualtat d'oportunitats. Destaca el pla d'emergència social, que comparteix protagonisme amb el desenvolupament de les principals estructures d'estat, destinat a garantir l'alimentació, l'habitatge i la cobertura energètica d'aquells ciutadans més "vulnerables".

Summary: Mas centra el seu pla en les polítiques socials i garanteix que la independència reduirà l'atur i apujarà les pensions


L'Audiència de Girona ha rebaixat la condemna al caporal de la Guàrdia Urbana de Figueres que va amenaçar de mort l'alcaldessa, Marta Felip, dient que li dispararia al cap i va fer extensiva l'amenaça a altres càrrecs del cos. El tribunal ha estimat parcialment el recurs d'apel·lació que va presentar la defensa de l'agent aplicant-li l'atenuant d'alteració mental. Per això, li rebaixa la condemna de 1 any i 3 mesos de presó a 6 mesos. El jutge considera que la malaltia mental que pateix pot afectar la seva impulsivitat i que aquesta alteració "es manifesta com a conseqüència de la problemàtica laboral del condemnat".  Com que no té antecedents i la pena és inferior a 2 anys, no haurà d'entrar a presó després que el jutjat hagi acceptat la suspensió de l'execució de condemna amb la condició que no torni a delinquir durant 2 anys.   L'Audiència de Girona ha estimat parcialment el recurs d'apel·lació interposat per la defensa del caporal de la Guàrdia Urbana de Figueres que va amenaçar de mort l'alcaldessa, Marta Felip. El tribunal li ha aplicat l'atenuant l'alteració mental i li ha rebaixat de pena de 1 any i 3 mesos de presó fixada pel Jutjat Penal 1 de Figueres a 6 mesos. Com que el caporal no té antecedents i la pena és inferior a 2 anys, no haurà d'entrar a presó després que el jutjat hagi acceptat la suspensió de l'execució de condemna amb la condició que no torni a delinquir en un termini de 2 anys.   Els fets van passar el juny de 2015 quan el policia va trucar al cap de Recursos Humans després que l'haguessin expedientat. El policia, que estava de baixa en el moment dels fets i que actualment també hi està, va fer extensiva la seva amenaça a altres comandaments del cos. Concretament, a l'inspector, al sotsinspector i a un sergent. Durant la conversa amb el treballador, "amb la intenció que les persones a les que s'anava a referir s'acovardissin", va dir-li que mataria l'alcaldessa, l'inspector, el sotsinspector i un sergent del cos. Per fer-ho, va assegurar que tenia "preparats dos carregadors amb setze bales cadascun" i que tant se li'n donava que Felip i els altres comandaments es protegissin amb armilles perquè els dispararia al cap. Quan va proferir les amenaces, el policia disposava d'una pistola i d'una carrabina (que després de rebre la denúncia els Mossos d'Esquadra li van retirar). El jutjat va donar plena credibilitat al testimoni del cap  de Recursos Humans. A la sentència, recollia que, tot i que tant ell com les víctimes de les amenaces estaven "immersos en un ambient particularment enrarit" i "exemplificat amb els expedients oberts a l'acusat", aquesta circumstància en cap cas implicaria que el treballador tingués intenció de perjudicar al caporal. Així mateix, considerava que el fet que el testimoni expedientés l'ara condemnat no implica "la més mínima animadversió cap a l'acusat" perquè incoar expedients era "inherent" a la seva feina. La sentència detallava també que els afectats van donar total veracitat a les amenaces. Tant és així que segons va declarar la mateixa alcaldessa, quan l'inspector la va trucar preocupat després que el cap de Recursos Humans li expliqués la conversa, aquest li va dir que no sortís sola del lloc on es trobava i, a més, li va assignar un escorta durant diversos dies. El sotsinspector, a més, va declarar que arran de les amenaces es va acostumar a portar una armilla antibales i a dur una bala a la recambra " per si de cas". El jutge considerava que no se li ha d'aplicar cap atenuant d'alteració psíquica perquè tot i que a l'informe pericial constava que l'acusat patia un trastorn depressiu major i de personalitat "no especificat", el document reconeix que "no hi ha cap deteriorament cognoscitiu". Malgrat això, la defensa, exercida per l'advocat Jordi Colomer, va presentar un recurs d'apel·lació que ara l'Audiència ha estimat parcialment.  El tribunal recull que el metge forense va observar en la seva conducta "tic involuntaris" de l'agent i que la malaltia mental que pateix (depressió i trastorn de personalitat) pot afectar la seva impulsivitat. En aquest sentit, "sense desconèixer la possibilitat que existís una malaltia subjacent", considera que l'alteració mental "es manifesta com a conseqüència de la problemàtica laboral del condemnat".

Summary: L'Audiència rebaixa la condemna al caporal de la Guàrdia Urbana de Figueres que va amenaçar de mort l'alcaldessa


Si res no canvia, aquest dimarts a la tarda els portaveus d'ERC al Congrés, Joan Tardà i Gabriel Rufián, es reuniran amb el secretari general del PSOE, Pedro Sánchez, en el marc dels contactes per sumar suports a la seva investidura. Els republicans no esperen res d'aquesta trobada, tot i que mantenen una porta oberta: "Si ofereixen un referèndum en un any, ERC i tots els partits i entitats sobiranistes haurien de debatre aquesta oferta. Seria enterrar la intel·ligència dir que no volem ni debatre l'oferta", ha explicat aquest dilluns en roda de premsa Joan Tardà. Tot seguit Rufian ha recordat que aniran a parlar amb algú que públicament ha manifestat que no vol el seu suport. "Suposo que parlarem més de bàsquet que no del procés sobiranista", ha pronosticat. "Espero que a nosaltres sí ens donin la mà", ha afegit. Tardà i Rufián han confirmat que la setmana passada el PSOE els va demanar una reunió per a aquest proper dimarts. Tot i que no els ho han tornat a plantejar, els portaveus republicans interpreten que la trobada amb el secretari general socialista segueix en peu. "Són ells els que ens convoquen a nosaltres. De ben segur que tenen coses a dir-nos", ha opinat Tardà, que ha destacat, però, que fins ara només saben el que Pedro Sánchez ha anat dient públicament: "que als independentistes no ens volen per a res, ni tan sols per abstenir-nos". "Parlarem amb algú que no vol parlar amb nosaltres", ha explicat Rufián. "Suposo que parlarem més de bàsquet, que crec que li interessa al secretari general del PSOE, que no de la problemàtica entre Catalunya i Espanya", ha afegit. L'actitud dels dos portaveus republicans en la reunió serà la d'escoltar atentament i, quan callin els socialistes, "explicar-los el full de ruta i el procés engegat a Catalunya".  ERC observa des de fa setmanes les negociacions entre els partits espanyols des d'una posició allunyada dels focus mediàtics. No han participat en cap d'aquestes trobades i, si no els ho hagués demanat el PSOE, no haguessin estat proactius a l'hora de fer-ho. Segons Tardà, a Madrid s'està vivint un "vodevil amb aire de sainet" que no se sap ben bé com acabarà. La percepció li diu que és més probable que PP, PSOE i C's s'acabin entenent, però espera que aquest dimarts Sánchez els expliqui quin és el seu plantejament. L'únic escenari que ERC està disposada a estudiar en cas que Sánchez necessiti els seus vots és el d'una proposta de referèndum. "Si l'ofereixen, ERC i tots els partits i entitats sobiranistes i la societat catalana haurà de debatre aquesta oferta que pugui venir des de Madrid. Seria enterrar la intel·ligència que, davant l'oferta de poder fer un referèndum en un any diguéssim que no ho volem ni debatre. Si això passés, ho debatríem", ha subratllat Tardà. Tot i això el portaveu republicà ha confessat que no en té gaires esperances –ni en el cas que el PSOE depengui de Podem per governar- i que Pedro Sánchez, que nega que Catalunya sigui una nació, "hauria de tornar a néixer per assumir el dret a decidir". El que no acceptaran és que Sánchez es limiti a parlar de les 23 propostes que l'expresident de la Generalitat, Artur Mas, va traslladar a Mariano Rajoy, en una de les seves darreres trobades. "Les 23 propostes són incompliments de l'Estat. Si l'oferta és simplement complir la llei, no és una oferta", ha apuntat Rufián. Segons ell, ERC i PSOE parlen llenguatges "totalment diferents" i no li estranyaria que la reunió d'aquest dimarts fos encara més curta que la que Pedro Sánchez va mantenir la setmana passada amb el president del govern espanyol en funcions, Mariano Rajoy. "Espero que a nosaltres sí que ens donin la mà", ha afegit en to irònic, tot recordant com Rajoy li va negar la salutació a Sánchez. El portaveu adjunt d'ERC al Congrés també ha valorat la recent dimissió d'Esperanza Aguirre per la responsabilitat política que assumeix en els casos de corrupció detectats al PP madrileny. "Aguirre ha dimitit moltes vegades", ha recordat Rufián, que ha considerat el moviment de l'exlideressa com una decisió més pròpia de la sèrie de televisió Joc de Trons. "Em sembla més un desafiament cap a Rajoy", ha opinat. En tot cas, per ell no té res a veure amb la lluita contra la corrupció.

Summary: ERC no espera res de la reunió amb el PSOE però admet que si oferís el referèndum estudiarien donar-li suport


L’Ajuntament de Barcelona ha activat aquest divendres cap a les dotze del migdia l’alerta del pla d’emergència per mal estat de la mar. L’activació de l’alerta respon a les previsions meteorològiques que indiquen a partir d’aquest divendres mala maror a la costa central, que de cara al cap de setmana pot provocar onades de més de quatre metres d’alçada. En aquest sentit, es recomana que s’extremin les precaucions i que s’eviti accedir a les platges. Així mateix es recorda la prohibició d’accedir als espigons de la platja i d’entrar a l’aigua mentre onegi la bandera vermella, hissada a totes les platges. El consistori  també ha activat el pla d’emergència per ventades en la seva fase d’alerta. (En aquesta actualització s'afegeix l'activació de l'alerta per ventades a la capital catalana) La Guàrdia Urbana de Barcelona s’ha desplegat a l’àmbit del litoral barceloní i barra el pas als espigons i les zones on trenquen les onades per evitar riscs per a les persones. El consistori barceloní també ha activat poc després d’un quart de dues del migdia el pla d’emergència per ventades en la seva fase d’alerta. Aquest divendres ja s’estan produint fortes ventades a la capital catalana i s’han registrant ratxes 76,7 km/h al Port de Barcelona o 65,5km/h a l’observatori Fabra. No obstant, es preveu que el vent s’intensifiqui i serà especialment intens a partir de dissabte al vespre i fins diumenge. Es recomana extremar les precaucions davant les fortes ventades sobretot en la mobilitat i les activitats a l’aire lliure.

Summary: ACTUALIZACIÓ:L’Ajuntament de Barcelona activa l’alerta del pla d’emergència per mal estat de la mar


Societat Civil Catalana (SCC) ha valorat “positivament” la negativa de la CUP a la investidura d’Artur Mas com a president de la Generalitat en la decisió definitiva d’aquest diumenge. Segons un comunicat de l’entitat, el resultat de les votacions “accelera el fracàs del full de ruta separatista de Junts pel Sí” malgrat apuntar que és una “satisfacció resignada” perquè “obliga a repetir les eleccions catalanes per quarta vegada en menys de cinc anys”. Segons SCC, això és “intolerable per a l’estabilitat política i el bon govern”. En aquest sentit, assenyalen que esperen que a la propera campanya el debat se centri “en com afrontar de veritat els problemes socials i econòmics dels catalans” en lloc de “tornar a discutir sobre consultes o referèndums de secessió” perquè “la societat catalana necessita passar pàgina d’aquesta etapa estèril políticament i nociva per a la convivència dels ciutadans de Catalunya”.

Summary: Societat Civil Catalana creu que la negativa de la CUP a Mas “accelera el fracàs del full de ruta separatista de JxSí”


La companyia elèctrica Endesa, gestora del sistema d'embassaments de Mequinensa-Riba-roja-Flix, i la Confederació Hidrogràfica de l'Ebre (CHE) han programat per aquest dijous, el desembassament controlat de tardor al tram final de l'Ebre. Com ve passant en els darreres actuacions, amb l'objectiu d'arrencar i controlar els macròfits que envaeixen la part baixa de riu, es faran tres desembassament amb puntes de 1.200 metres cúbics per segon. L'operació començarà a les vuit del matí i s'allargarà fins a les 8 de la tarda. Aquestes crescudes controlades, que es fan a la tardor i la primavera, estan fixades al Pla Hidrològic de la conca de l'Ebre i s'inclou en la mesura de garantia i manteniment dels cabals ecològics.

Summary: Endesa i la CHE programen el desembassament controlat de tardor al tram final de l'Ebre per aquest dijous


L'alcaldessa de Tàrrega, Rosa Maria Perelló, va anunciar durant el ple municipal d'aquest dijous la pròxima ampliació del Centre d'Atenció Primària (CAP) de la localitat. Arran d'una pregunta del grup municipal Comú de Tàrrega (CdT), Perelló va avançar que en unes setmanes se signarà un conveni entre el consistori, la Diputació de Lleida i Gestió de Serveis Sanitaris (GSS) del Servei Català de la Salut per impulsar les obres, que es desenvoluparan durant els pròxims dos anys. El projecte permetrà ampliar l'àrea d'urgències i reformar el conjunt de les instal·lacions per modernitzar-les i posar-les al dia. Així, es preveu habilitar uns boxs com a hospital de dia per atendre les anomenades analítiques fredes i tractaments de rehabilitació. L'ampliació de la zona d'urgències es materialitzarà a l'espai que ara ocupa l'aparcament dels facultatius del CAP, que es traslladarà a un altre sector de l'esplanada, i a una part del solar annex. Tot i que ja existeix un projecte redactat de reforma i ampliació del CAP, caldrà adaptar-lo a les necessitats i les normatives actuals, segons va explicar Rosa Maria Perelló. Segons va dir, "l'objectiu és millorar significativament el servei als usuaris i les condicions de treball dels professionals de la salut".  L'Ajuntament de Tàrrega promourà els treballs gràcies a una subvenció de tres milions d'euros que aportarà la Diputació de Lleida a través d'una partida destinada a equipaments sanitaris, segons va explicar l'alcaldessa de Tàrrega i presidenta de la diputació lleidatana.  Adequació d'una pista d'atletisme En el decurs de la sessió plenària, també es va aprovar una modificació de pressupost en què es consignen 15.000 euros per adequar una pista d'atletisme, tot i que encara no s'ha decidit la ubicació definitiva de l'equipament.  El Ple de Tàrrega també va donar llum verda per unanimitat a modificacions puntuals del POUM i del Pla Especial de Protecció del Patrimoni Arquitectònic en l'àmbit dels immobles del nucli antic coneguts com Ca l'Andreu i Casa Terés. Són acords vinculats a la declaració de Ca l'Andreu com a Bé Cultural d'Interès Local, aprovada l'octubre passat. Es tracta d'un dels grans casals senyorials urbans, els orígens del qual daten del segle XV.  Segons l'informe emès pel Museu Comarcal de l'Urgell, "és un dels pocs edificis singulars que es conserven a Tàrrega de l'època medieval i moderna, i que per tant cal preservar". D'altra banda, tots els grups es van pronunciar a favor de l'adhesió de Tàrrega al Manifest de la Vaga Feminista del 8-M, Dia Internacional de la Dona, a partir d'una proposta del CdT.

Summary: Perelló anuncia un acord per tirar endavant el projecte d'ampliació i reforma del CAP de Tàrrega


El portaveu de CSQP, Joan Coscubiela, ha posat sobre la taula les seves condicions per seguir apostant per la celebració del referèndum "sigui quina sigui la seva modalitat", fins i tot en el cas que no compti amb el pacte i el vistiplau de l'Estat espanyol. En una interpel·lació al vicepresident, Oriol Junqueras, el portaveu de la coalició d'esquerres ha exigit que la Comissió de Venècia –òrgan del Consell d'Europa que és una autoritat en aquest tipus de processos- avali la convocatòria del referèndum prèvia a la seva celebració. Si la Comissió de Venècia valida les condicions que el Govern posi sobre la taula per posar les urnes, l'espai polític de CSQP s'hi sumarà sense pretextos, tal i com ha explicat Coscubiela i ha refermat després en conversa informal amb la premsa. Junqueras, per la seva part, no s'ha compromès a acudir a la Comissió de Venècia per sol·licitar el seu aval o assessorament, però tampoc ha rebutjat la idea. El vicepresident s'ha limitat a replicar que aquesta condició hauria d'estar "exigida amb la mateixa intensitat al govern espanyol".

Summary: CSQP condiciona l'aval al referèndum unilateral al reconeixement previ de la Comissió de Venècia a la convocatòria


L'alcaldessa de Barcelona, Ada Colau, ha defensat aquest dimarts l'elecció de l'exalcaldessa de Madrid, Manuela Carmena, com a pregonera de les festes de la Mercè, després que assegurés que Vox és, en part, una conseqüència del procés independentista. Colau ha apuntat que no s'ha convidat Carmena per les seves opinions sobre el procés, sinó per haver "demostrat una forma de política dialogant en els moments més difícils". "Hem de reivindicar el diàleg entre els que pensem diferent, no té cap mèrit dialogar entre els que pensem igual", ha defensat l'alcaldessa, que també ha posat en valor el "respecte" de l'exalcaldessa de Madrid cap a les opinions a favor de la independència o del dret a decidir que s'expressen des de Catalunya.

Summary: Colau defensa l'elecció de Carmena com a pregonera: "Hem de reivindicar el diàleg entre els que pensem diferent"


El foc ha provocat una columna de fum visible des de tot Mataró ACN Mataró.-Un incendi ha calcinat completament aquest divendres un veler de 7 metres d'eslora al Port de Mataró sense causar ferits, segons han informat els Bombers de la Generalitat, que han rebut l'avís a tres quarts i mig de dues del migdia. El foc ha tingut lloc al pantalà Q del recinte portuari i no s'ha escampat a les embarcacions veïnes, ja que han estat apartades a temps. Un cop sufocades les flames amb escuma i agua, al voltant de tres quarts de tres de la tarda, la Creu Roja del Mar ha remolcat el veler fins a la marina seca, situada a uns 150 metres. El foc ha causat una columna de fum ben visible a tot Mataró. Fins al lloc, s'hi han desplaçat cinc dotacions dels Bombers de la Generalitat.

Summary: Crema totalment un veler de 7 metres d'eslora al Port de Mataró sense causar ferits


Desenes de familiars i amics de Jordi Cuixart s'han apropat aquest dimecres a la casa familiar del líder sobiranista a Santa Perpètua de Mogoda (Vallès Occidental), per entregar 100 roses grogues als seus pares i traslladar-los el seu "escalf i solidaritat". Es tracta d'una iniciativa impulsada pels amics i familiars de Cuixart que es duu a terme quan es compleixen 100 dies del seu empresonament a Soto del Real. La primera persona que ha pres part en aquesta acció ha estat ha estat Marcel Mauri, vicepresident d'Òmnium Cultural, que ha explicat que l'objectiu és donar suport a la família i  "convertir una vergonya democràtica en un gest de generositat i tendresa". Així mateix ha assenyalat que el dirigent independentista segueix "fort i amb ganes de sortir però alhora amb la voluntat de denunciar la vulneració de drets fonamentals que està patint ell, la resta d'empresonats polítics i per extensió molts catalans i catalanes".  L'acció, ideada per la colla de tota la vida de Jordi Cuixart, ha arrencat a les nou del matí a la casa d'uns amics de la família molt a la vora del domicili dels Cuixart. Allà, un matrimoni que coneix al president d'Òmnium Cultural de tota la vida, ha guardat en un gerro de grans dimensions el centenar de flors grogues que al llarg de tot el dia diverses persones han anat portant als seus pares com a mostra de suport.  "Coincidint amb els 100 dies que és una data prou assenyalada, volíem fer alguna cosa senzilla i que més senzill que portar roses als seus pares", ha explicat Joan Marc Flores, amic de la infància de Cuixart que ha detallat que cada flor va acompanyada "d'una targeta amb un missatge escrit a mà lligat al Jordi, ja siguin paraules d'un poema, mots que ell acostuma a fer servir en les seves cartes, o noms de persones". Alguns d'aquests eren cultura, lluites compartides o Muriel. "Per ell la Muriel ho era tot", ha explicat Flores amb un somriure. La primera persona que ha participat en aquesta iniciativa ha estat Marcel Mauri, vicepresident d'Òmnium Cultural que ha afirmat que després de 100 dies de l'empresonament de Jordi Sànchez i Jordi Cuixart, la voluntat és "convertir una vergonya democràtica en un gest de generositat i tendresa". Alhora ha recordat que Catalunya hi ha "moltíssimes persones que s'estimen el Jordi" i ha apuntat que aquesta és una forma de portar fins el poble de Cuixart, el "caliu i la solidaritat" de la ciutadania.  "Ens mantenim ferms i denunciem la injustícia que suposa que un home de pau com en Jordi estigui empresonat", ha afegit Mauri que ha advertit que tot i que la presó "intenta aïllar les persones i condemna les seves famílies, cap dels presos polítics quedarà aïllat de la societat".    Un Cuixart fort i amb ganes de lluitar Pel que fa a l'estat en què es troba Cuixart, el vicepresident d’Òmnium ha apuntat que està molt "fort" i que tot i que té ganes de sortir, també vol denunciar "la vulneració de drets fonamentals que està patint ell, la resta d'empresonats polítics i per extensió molts catalans i catalanes". En aquesta línia, l'amic de la infància a Cuixart, Joan Marc Flores, ha definit el dirigent independentista com "un home d'una altra galàxia" i ha assegurat que estan sorpresos de "com està portant la situació".  Flores ha dit que Cuixart "porta tota la vida preparant-se per això" i ha insistit que la seva família i amics faran tot el que calgui per tornar-lo a tenir a casa ben aviat.  També ha explicat que "a Soto del Real els bolígrafs no li duren ni cinc dies al Jordi". Ha dit que escriu moltíssimes cartes i que respon totes les que pot. "Llegeix una mitjana de 60 al dia i perquè li filtren", ha comentat l'amic de Cuixart que ha dit que els fa molta il·lusió poder rebre les seves paraules. Amb tot, ha assegurat que el millor és poder-hi parlar per telèfon: "Avui per exemple ens hem reunit tota la colla d'amics a casa els seus pares perquè estava previst que truqués al migdia", ha relatat.  Alegria i llàgrimes Tot plegat s'ha fet sense que els pares de Cuixart en sabessin res, de forma que quan pocs minuts després de les nou del matí han picat al timbre s'han quedat perplexos: "No ens ho esperàvem, quina sorpresa tan gran", ha expressat la seva mare mentre abraçava Marcel Mauri.   El matrimoni ha assegurat que era molt conscient que avui es complien 100 dies de l'empresonament del seu fill i amb llàgrimes als ulls ha agraït als ciutadans, amics i familiars que s'han anat apropant al llarg de tota la jornada per donar-los “ànims i ganes de seguir lluitant". L'exvicepresidenta del Parlament, Carme Forcadell, el periodista Vicent Partal o el diputat Rubén Wagensberg ha estat algunes de les personalitats que també s'han sumat a aquesta iniciativa on les bufandes, els llaços i els barrets de color groc no hi han faltat.

Summary: Omplen de roses la casa familiar de Jordi Cuixart coincidint amb els 100 dies del seu empresonament


Els Amics de les Arts han anunciat a través de les xarxes socials que el nou disc en què treballen s'anomenarà 'El senyal que esperaves'. El grup també ha indicat que la setmana que ve n'estrenarà el primer single, del qual no ha donat més detalls. La banda va anunciar a mitjan novembre que estrenarà el nou projecte musical el 16 de maig a l'Auditori del Fòrum, en el marc del festival Guitar Barcelona. Per primera vegada, l'impulsaran només tres dels seus quatre membres originals, ja que Eduard Costa ha iniciat el projecte en solitari L'Últim Indi.

Summary: 'El senyal que esperaves', títol del nou disc dels Amics de les Arts


Entitats i Ajuntament de Lloret de Mar (Selva) han organitzat una festa reivindicativa per demanar que els dos Centres d'Atenció Primària (CAP) del municipi obrin a les nits durant tot l'any. Els lloretencs han tret els gegants al carrer, han fet actuacions, han repartit coca i s'han concentrat davant el CAP del centre, coincidint amb què aquest dilluns se'n tornen a obrir les urgències nocturnes, però només durant la temporada d'estiu. La resta de l'any, els malalts s'han de desplaçar a l'hospital comarcal de Blanes. Durant l'acte s'ha llegit un manifest on es reclama al Govern que recuperi el servei, perquè Lloret rep turisme durant tot l'any (i en temporada baixa, solen ser viatges de la Imserso). L'escrit assegura que la pèrdua de les urgències nocturnes "col·lapsa" l'hospital –on també s'han reduït serveis- i suposa un "greuge" perquè Lloret es queda sense farmàcia de guàrdia. Lloret de Mar té dos CAP; l'un situat al centre (al carrer Girona) i l'altre al Rieral. A finals del 2011, el Departament de Salut va tancar-ne les urgències nocturnes, en el marc del pla d'estalvi pressupostari que va tirar endavant el conseller Boi Ruiz.  El servei només es recupera durant els mesos d'estiu. I tan sols al CAP del carrer Girona. La resta de l'any, els usuaris s'han de desplaçar fins a l'Hospital Comarcal de la Selva, que és on s'atenen les urgències nocturnes. Per protestar contra la situació, aquest dilluns Ajuntament i entitats del municipi han organitzat un acte reivindicatiu. La protesta tenia per lema '# Lloret CAP 24 H. Urgències CAP tot l'any'. S'ha fet davant del CAP del carrer Girona coincidint, precisament, en què a partir d'aquest dilluns torna a obrir les nits d'estiu. Els lloretencs han tret els gegants al carrer, han fet actuacions, han repartit coca i s'han concentrat davant l'edifici. "La petició en positiu, feta amb aquest acte pacífic i reivindicatiu, és aconseguir no es tornin a tancar els CAP a les nits; estem decidits a fer el que calgui", assegura l'activista cultural lloretenc, Joan Romà Ortiz, que ha actuat de portaveu. Durant l'acte, Ortiz ha llegit un manifest on es demana al Departament de Salut que faci marxa enrere i recuperi les urgències nocturnes. L'escrit recorda que a Lloret de Mar hi ha empadronades 38.000 persones, a les quals se n'hi han de sumar 16.500 que són població estacional consolidada. "A més, com a ciutat turística, Lloret té més d'un milió de visitants anuals", continua el manifest, que també recorda que a l'hivern el municipi rep, sobretot, l'anomenat "turisme de la tercera edat", que hi arriba amb programes de l'Imserso. "Un turisme que té una necessitat de serveis sanitaris més freqüent que la mitjana", precisa el text. "Problemes i col·lapses" El manifest recorda que el tancament de les urgències nocturnes fora dels mesos d'estiu ja fa "més de quatre anys" que dura, i que això provoca "problemes i col·lapses a l'Hospital Comarcal de la Selva", on també s'hi han suprimit serveis sanitaris a conseqüència de les retallades. L'escrit subratlla, a més, que el tancament dels CAP durant les nits també suposa deixar Lloret sense farmàcia de guàrdia, "amb el greuge que aquest fet comporta". Per tot plegat, l'escrit reclama al Departament de Salut que els CAP del municipi obrin les 24 hores durant els 365 dies de l'any. A dia d'avui, l'Ajuntament de Lloret de Mar i les entitats ja han recollit 8.000 signatures que s'adhereixen a la petició de recuperar les urgències nocturnes. La xifra, però, augmentarà, perquè durant la festa reivindicativa s'ha muntat una paradeta on se n'han recollides moltes més.

Summary: Acte reivindicatiu a Lloret de Mar per demanar a Salut que els CAP del municipi obrin a les nits durant tot l'any


El poeta barceloní Enric Casasses ha manifestat que publicarà un nou llibre de poemes en els pròxims mesos. Casasses ha apuntat que "no sé quan el publicaré", però que té "el material a punt i n'hi ha prou per més d'un llibre". El poeta ha explicat que ha estat escrivint des de la publicació del seu últim llibre, el 2014, i que té un recull amb més de 300 obres. Casasses ha assenyalat que té "obres curtes i mitjanes, en tinc moltes, faré com a mínim un llibre". En aquest sentit ha dit que "falta acabar de treballar, triar, polir, mirar i repassar: un dels blocs grans es diu El nus i la flor". Casasses ha participat aquest dilluns en la primera edició del Festival Literari de Das del qual el seu director, Bernat Puigtobella, ha dit "volem presentar les 'reentres' literàries i musicals de la pròxima tardor".  La primera edició del Festival Literari de Das ha reunit a la petita localitat de la Cerdanya a músics i escriptors com la biògrafa de Montserrat Roig, Betsabé Garcia, la novel·lista Marta Carnicero, autora d'El cel segons Google, i el poeta Enric Casasses.  El Festival ha comptat amb les actuacions musicals de la cantant cerdana Txell Sota, que està a punt d'estrenar el disc No sembles tu i el cantautor Roger Puig, que aquest setembre presentarà el seu primer àlbum, 'Pícnic al búnquer'.

Summary: Enric Casasses: "Tinc el material a punt i n'hi ha prou per més d'un llibre de poemes"


L'alcaldessa de Barcelona, Ada Colau, ha afirmat aquest dissabte que la fórmula més "ràpida, àgil i eficaç" de regular la durada dels contractes de lloguer i evitar que hi hagi "pujades abusives" de preu és "reformar la llei estatal d'arrendaments urbans". Colau ha respost així a la proposta que ha llançat el conseller de Territori i Sostenibilitat, Damià Calvet, en una entrevista amb l'ACN en què ha assegurat que el Govern impulsarà una llei pròpia per ampliar els contractes de lloguer a "com a mínim" cinc anys. "Qualsevol proposta que es pugui impulsar a nivell de Catalunya que vagi destinada a donar més estabilitat als contractes de lloguer benvinguda sigui, però actualment el lloguer depèn d'una regulació estatal i aquest debat ja està al Congrés dels Diputats", ha expressat Colau. La batllessa ha fet aquestes declaracions durant una visita a l'exposició temporal sobre els edificis APROP (Allotjaments de PROximitat Provisionals), que s'aixecaran durant el 2019 a la ciutat.

Summary: Colau creu que la fórmula més "ràpida, àgil i eficaç" per solucionar el problema del lloguer és reformar la llei estatal


El jutjat del Contenciós Administratiu ha donat la raó al sindicat Comissions Obreres i obliga a pagar els interessos de demora d'un augment de sou de l'1% a tots els treballadors del consistori. L'Ajuntament qüestionava que ho hagués de fer, i plantejava, en canvi, que només havia de pagar aquests interessos als treballadors que els havien reclamant. Ara, però, el jutge entén que la mesura pertoca a tota la plantilla, igual que li va pertocar l'augment de sou de l'1%. El Contenciós Administratiu ha fixat com a data d'inici del pagament d'interessos la de la reclamació formulada en via administrativa per CCOO o, en el seu defecte, la d'interposició del recurs del sindicat.

Summary: L'Ajuntament de Barcelona ha de pagar interessos de demora d'un augment de sou de l'1% a tots els treballadors


El president del grup parlamentari PSC-Units, Miquel Iceta, ha reiterat que no assistiran al ple del Parlament convocat aquest dimecres a la tarda en el qual està prevista la compareixença del president inhabilitat, Quim Torra. "Quan les institucions es converteixen en l'escenari d'estratègies partidistes no s'hi ha d'anar", ha assegurat Iceta, que ha tornat a contextualitzar aquesta situació en un "procés de degradació institucional". En aquest sentit, s'ha manifestat contrariat davant aquesta convocatòria i que, en canvi, "no es faci una reunió de la comissió d'educació per parlar de l'inici de curs", com a exemple de tasques que ha d'assumir el Parlament, "que és projectar-se sobre l'interès general i no el partidista". Iceta ha fet aquestes declaracions des de Tarragona on ha assistit a l'obertura del Congrés de la Federació d'Indústria de la UGT i, al mateix temps, aprofitar per mantenir contactes amb representants sindicals d'empreses que passen per dificultats, segons ha precisat.

Summary: Iceta: "Quan les institucions es converteixen en l'escenari d'estratègies partidistes no s'hi ha d'anar"


La presidenta de l'AMB i alcaldessa de Barcelona, Ada Colau, ha acusat aquest dilluns el conseller de Territori i Sostenibilitat, Damià Calvet, d'haver "provocat un incendi" al sector del taxi per haver fet una "proposta que sabia que seria polèmica". Colau ha reclamat al conseller que proposi una regulació "sensata i raonable" al sector per trobar una solució a la situació "entre avui i demà". En aquest sentit, ha defensat que s'estableixi en "mínim una hora" la precontractació de les VTC, una regulació que ha assegurat que seria "de sentit comú".

Summary: Colau acusa Calvet de "provocar un incendi" al sector del taxi i l'insta a trobar una solució "entre avui i demà"


Un agent de la Guàrdia Urbana de Barcelona va morir per coronavirus aquest dijous. El conseller d'Interior, Miquel Buch, ha transmès el seu condol al cos de seguretat barceloní, amb qui s'ha comunicat aquest mateix divendres. Fonts municipals han explicat a l'ACN que aquest agent estava jubilat. Agents de la Guàrdia Urbana, dels Mossos i de la Policia Local del Prat de Llobregat li van retre un homenatge amb un gran aplaudiment al seu domicili.

Summary: Mor un agent de la Guàrdia Urbana de Barcelona que estava jubilat per coronavirus


"Bufetada de la Justícia Europea al Tribunal Suprem". Així ha reaccionat la portaveu de Catalunya En Comú Podem al Parlament de Catalunya, Jessica Albiach, a la sentència del TJUE sobre Junqueras. Per Albiach, el TS ha "vulnerat" els drets del president d'ERC, una circumstància que "torna a fer evident" que la judicialització de la política "no resoldrà un conflicte que és polític". "L'única via és el diàleg i la negociació", ha reblat en una piulada a Twitter.

Summary: Albiach: "Bufetada de la justícia europea. El TS ha vulnerat els drets de Junqueras"


La Seguretat Social ha tancat el mes d'agost amb 2.275.096 treballadors afiliats en el sector turístic, que representa un 12,2% del total d'afiliats, però n'ha perdut 39.875 respecte del mes anterior. Les xifres trenquen la tendència positiva registrada al juliol, quan el sector va guanyar 100.099 afiliats nous. En termes interanuals, però, les xifres s'enfilen encara més perquè si en tenen en compte aquestes, les activitats vinculades al turisme han perdut 351.029 afiliats, un 13,4% menys. La baixada s'ha produït en tots els àmbits, tot i que el sector de l'hostaleria ha estat un dels més perjudicats, amb un descens en els últims dotze mesos de 273.849 afiliats (172.022 dels serveis de menjar i begudes i 101.827 d'allotjament).  Les agències de viatges i els operadors turístics van perdre 9.733 treballadors i altres activitats turístiques, 67.447 afiliats.  Per comunitats autònomes, els majors descensos en l'últim any, en termes relatius, s'han produït a les Illes Balears (-29,1%), Catalunya (-17%) i Andalusia (-1,7%). Les segueixen el País Valencià (14,5%), Galicia (-14,1%) o Extremadura (-14%).   En valors absoluts, Catalunya, amb 53.941 afiliats menys, lidera la pèrdua de llocs de feina en el sector, seguida d'Andalusia (51.240) i les Balears (48.632).  El secretari d'Estat de Turisme, Fernando Valdés, creu que aquestes dades "reflecteixen, en part, l'impacte de les quarantenes imposades per alguns països als viatgers procedents d'Espanya".

Summary: La Seguretat Social tanca l'agost amb 2,27 milions d'afiliats en el sector turístic i en perd 39.875 respecte del juliol


El conseller de Justícia, Carles Mundó, considera “insòlita” l’actuació “arbitrària” i “sense garanties” de la Guàrdia Civil, que en les últimes hores ha mantingut en actiu l’onada de citacions i suposades imputacions a membres del Govern de la Generalitat a qui relaciona amb l’organització del referèndum. En declaracions abans d’assistir al Consell de Política Fiscal i Financera (CPFF), Mundó ha recordat que el Tribunal Superior de Justícia de Catalunya (TSJC) ha fet pública una nota on explica que els interrogatoris no han estat ordenats pel Jutjat d’Instrucció 13 de Barcelona, quan les citacions de que fa ús la Guàrdia Civil fan “referència expressa al jutjat 13 de Barcelona”. Tot plegat, segons Mundó, “mereix una explicació” perquè “és greu veure com el TSJC afirma que els interrogatoris que fa la Guàrdia Civil a funcionaris, empreses i càrrecs polítics no estan ordenats pel Jutjat”. Per aquest motiu ha expressat la “preocupació” del Govern davant d’una “actuació arbitrària” i “sense garanties” on “no se sap qui ordena els interrogatoris”. “En un Estat de dret i democràtic és molt preocupant que això succeeixi”, ha sentenciat.

Summary: Mundó considera “insòlita” l’actuació “arbitrària” i “sense garanties” de la Guàrdia Civil


La Sala Penal de l'Audiència Nacional ha ordenat al jutjat central d'instrucció 5 que reobri una de les peces de la trama 'Gürtel' per investigar l'expresident valencià, Francisco Camps. Es tracta de la peça denominada 'Orange Market' sobre les adjudicacions a aquesta empresa de la trama Gürtel que hauria fet la Generalitat valenciana. Durant el judici del finançament irregular del PP valencià –que també es va fer a l'Audiència Nacional- Francisco Correa, Ricardo Costa i Álvaro Pérez 'el bigotes' van apuntar directament a Camps com la persona que s'encarregava d'ordenar aquestes adjudicacions. L'Audiència Nacional fa el pas a petició de la Fiscalia Anticorrupció.  En la interlocutòria, la sala penal remarca que ordena reobrir el cas per les revelacions que van fer els principals acusats que apuntaven directament a Francisco Camps com a persona que ordenava les adjudicacions a Orange Market.  De moment, l'acusada en aquesta causa és la directora general de Promoció Institucional de la Generalitat valenciana, Dora Ibars, però l'Audiència Nacional vol confirmar si "es ella la que pren les decisions finals en allò relatiu a la contractació o si van ser adoptades per "altres autoritats superiors jeràrquicament per sobre de l'acusada", tal com es van referir els acusats en el judici.

Summary: L'Audiència Nacional ordena reobrir 'Gürtel' per investigar Francisco Camps


La 24a edició de la Nit de les Telecomunicacions i la Informàtica ha lliurat el Premi d'Honor Nacional al president de l'Autoritat Catalana de la Competència, Marcel Coderch, i al catedràtic de la UPC i expert en ciberseguretat, Manel Medina. D'altra banda, i per primera vegada, el premi també ha tingut un guanyador internacional, amb Roberto Viola, DG Connect de la Comissió Europea, com a guardonat per la seva influència iniciatives com el final del roaming europeu. La cerimònia, que també ha lliurat els premis Salvà i Campillo i Alan Turing per part de l'Associació Catalana d'Enginyers de Telecomunicació i el Col·legi Oficial d'Enginyeria Informàtica de Catalunya, ha comptat amb la presència dels presidents de la Generalitat i del Parlament, Quim Torra i Roger Torrent. Pel que fa al Premi Salvà i Campillo a la Personalitat Destacada, que té en compte la contribució a la potenciació i divulgació de l'electrònica, les TIC o l'Audiovisual, el premiat ha estat Ricardo Baeza-Yates, enginyer informàtic i CTO d'NTENT Hispania, a banda director de programes de ciència d ela computació a Silicon Valley. El guardó Alan Turing al CIO de l'any ha reconegut el CIO del Barcelona Supercomputing Center (BSC), Sergi Girona, mentre que l'Alan Turing al Compromís Social ha estat per a l'Associació d'Universitaris per a la Cooperació (AUCOOP), que té per objectiu la cooperació en l'àmbit tecnològic amb països en vides de desenvolupament. D'altra banda, el premi a la Comunicació  ha estat pel programa 'Revolució 4.0' de Catalunya Ràdio, del qual s'ha destacat la seva tasca divulgativa. Pel que fa al Premi Salvà i Campillo a l'Emprenedoria, qui s'ha endut el guardó han estat Josep Ceron i Pere Lumbreras, fundadors d'Intesis Software, en reconeixement al seu "continu compromís". Durant la cerimònia també s'ha destacat la tasca de l'Hospital Clínic, amb una contribució "capdavantera" al món de l'e-health, i se'ls ha reconegut amb el Premi a la Transformació Digital, lliurat per la multinacional Cisco. D'altra banda, la Nit de les Telecomunicacions també ha homenatjat la Sagrada Família "pel seu ús intensiu de la tecnologia", així com a la matemàtica i doctora en informàtica Carme Torras amb una menció especial com a Professional catalana TIC de l'Any, reconeixement que l'any vinent passarà a formar part del conjunt de premis lliurats.

Summary: La Nit de les Telecomunicacions i la Informàtica lliura a Marcel Coderch i a Manel Medina el Premi d'Honor Nacional


L’associació Amnistia i Llibertat i la Caixa de la Solidaritat han recaptat els 1,6 MEUR que el Tribunal Superior de Justícia de Catalunya (TSJC) reclama al portaveu adjunt d'ERC al Parlament, Josep Maria Jové i al diputat republicà Lluís Salvadó per l'1-O. D'aquesta manera ja s'han recollit els 200.000 euros que hi havia pendents per completar la fiança i el TSJC no embargarà els béns de Jové i Salvadó. Els diputats ja han fet efectiu el pagament de tota la fiança. En un breu comunicat, la formació ha agraït la solidaritat de la ciutadania i ha celebrat poder "continuar fent front a la repressió de l'Estat i la causa general contra l'independentisme".

Summary: Jové i Salvadó paguen la fiança d'1,6 MEUR que els imposa el TSJC per l'1-O


El grup municipal de Ciutadans ha sol·licitat que l'Ajuntament de Barcelona es personi com a acusació particular contra els detinguts durant els aldarulls dels últims dies a la ciutat. La presidenta del grup, Luz Guilarte, creu que "és inacceptable la situació de violència, caos i desordre que es viu a Barcelona". Per això, també demana al govern de Colau una declaració institucional en la qual es condemni "formalment" els actes "violents" que han patit els cossos i forces de seguretat de l'Estat, a qui Cs manifesta el seu "reconeixement i suport". Guilarte també ha sol·licitat al govern local que autoritzi la col·laboració i la cooperació de la Guàrdia Urbana amb tots els cossos en les tasques de "contenció, detenció i denúncia d'individus que cometen actes violents".  Per altra banda, la líder de la formació taronja al consistori barceloní ha lamentat que “s'està posant en risc la convivència, la mobilitat i la vida dels barcelonins, mentre el govern de Colau i Collboni es posa de costat i no pren ni una sola mesura”.

Summary: Cs sol·licita que l'Ajuntament de Barcelona es personi com a acusació particular contra els detinguts pels aldarulls


El Tribunal Europeu de Drets Humans (TEDH) ha declarat aquest dijous "inadmissible" la demanda interposada per una dona de Valls contra Espanya per forçar-la a deixar de ser membre de la Sindicatura Electoral de Tarragona en els preparatius del referèndum de l'1-O. El cas, 'Aumatell i Arnau v. Spain', va arribar a Estrasburg el 29 de novembre del 2017 i té a veure amb la decisió del Tribunal Constitucional ara fa un any de tombar la llei del referèndum i la Sindicatura Electoral de Catalunya i imposar als seus membres multes coercitives. En la decisió feta pública aquest dijous, els jutges del TEDH justifiquen, entre altres motius, que la demandant no ha esgotat les vies de recurs a l'Estat i posen com a exemple que la resta de membres van apel·lar la decisió del TC de multar-los.

Summary: Estrasburg declara "inadmissible" la demanda d'una exmembre de la Sindicatura Electoral de Tarragona contra Espanya